道勾漏山靈寶觀竊睹兩朝御書謹成古風
作者：李綱
朝代：宋

paragraphs: 抱疴臥雲海，夙夕負深恐。
寛恩聽旋歸，何啻丘嶽重。
問津勾漏山，散策寶圭洞。
羣峰羅翠屏，環合無缺空。
遊仙契初心，幽賞恊清夢。
却來觀宸章，寶氣騰螮蝀。
真行雜草隸，筆勢極翔動。
大小飛白書，飄灑縈舞鳳。
恭惟睿智姿，多能本天縱。
妙蹟藏名山，俾與萬世共。
林巒增炳煥，神物勞護擁。
惜無深巖屋，蔭覆示崇奉。
何當鳩良材，爲葺傾壓棟。
天弧不指狼，中原胡馬閧。
九廟未奠居，臣子衘憤痛。
豈知炎荒中，奎畫得瞻諷。
至哉慱大言，粟麥因異種。
天常及諸佛，一一資妙供。
竊於翰藻間，窺見神心用。
源流此中來，基本中興宋。
稽首歸琅函，斐然成善頌。